O‘zbekistonda jurnalistlar uchun joriy etiladigan milliy guvohnomaga ta'rif berildi

Axborot va ommaviy kommunikatsiyalar agentligi rahbari Komil Allamjonov feysbukdagi sahifasida O‘zbekistonda jurnalistlar uchun joriy etiladigan milliy guvohnoma qanday ko‘rinishda bo‘lishi haqida ma'lumot berdi.
«2019 yil 1 iyunga qadar O‘zbekiston Respublikasi jurnalistining umume'tirof etilgan milliy guvohnomasini joriy etish bo‘yicha me'yoriy-huquqiy hujjatlarni qabul qilish rejalanmoqda. Unga ko‘ra, ushbu guvohnoma Axborot va ommaviy kommunikatsiyalar agentligining gologramma muhri bilan tasdiqlangan ID-karta ko‘rinishida bo‘lib, unda guvohnoma egasi haqida ma'lumot, fotosurat, himoyalangan shaxsiy shtrix-kod mavjud bo‘ladi.
Milliy guvohnoma Axborot va ommaviy kommunikatsiyalar agentligi tomonidan akkreditatsiyadan o‘tkazilgan jurnalistlarga bepul taqdim etiladi. Guvohnoma jurnalistning haqiqatan professional kasb egasi ekanligini tasdiqlovchi hujjat hisoblanadi.
Mazkur guvohnoma jurnalistlarga kasbi yuzasidan vazirliklar va boshqa davlat idoralariga, jamoatchilik va madaniy joylarga (ko‘rgazma, teatr, kinoteatr, muzey, konsert, ko‘ngilochar va dam olish hududlari, sport musobaqalari va boshqa ommaviy tadbirlar) to‘siqlarsiz kirish, axborot olish, materiallarni tayyorlash va tarqatishda hamkorlik qilish, shuningdek, vazirliklar va boshqa xalqaro tashkilotlar hamda idoralarning ichki tadbirlarida ishtirok etish imkonini beradi», deyiladi xabarda.
Eslatib o‘tamiz, prezidentning 2 fevraldagi qarori bilan 2019-2020 yillarda O‘zbekistonda axborot sohasini rivojlantirish bo‘yicha dastur tasdiqlandi.
Unga ko‘ra, Axborot va ommaviy kommunikatsiyalar agentligi 2019 yilning iyuniga qadar jurnalist maqomini oshirish, media jamiyatda o‘zini o‘zi boshqarish mexanizmlarini shakllantirish hamda jurnalistning umume'tirof etilgan milliy guvohnomasini joriy etish bo‘yicha takliflar ishlab chiqishi belgilangan.